ORDE do 29 de abril de 2009 pola que se modifica a Orde do 24 de xuño de 2008, pola que se establecen as bases reguladoras para a concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia e se convocan para o ano 2009.
CONSELLERÍA DO MEDIO RURAL — III. OUTRAS DISPOSICIÓNS — 06/05/2009

O Real decreto 1539/2006, do 15 de decembro, modificado polo Real decreto 228/2008, do 15 de febreiro, regula a concesión de axudas para a renovación do parque español de maquinaria agrícola pola necesidade de cumprir cos obxectivos de mellorar a eficiencia enerxética para conseguir unha cota de aforro de carburantes asignada ao sector agrario, reducir as emisións contaminantes á atmosfera e a de rebaixar os índices de sinistralidade nas actividades agrícolas e forestais.
Por outra banda, o 20 de xullo de 2007 o Consello de Ministros aprobou un plan de medidas urxentes da estratexia española de cambio climático e enerxía limpa, entre as que se encontra a redución de fertilizantes nitroxenados. Para a súa consecución, considérase necesario dispoñer de equipamentos mecánicos que posibiliten unha correcta distribución dos fertilizantes.
O Real decreto 1539/2006, do 15 de decembro, establece que o Ministerio de Agricultura, Pesca e Alimentación transferirá ás comunidades autónomas as cantidades que correspondan para atender ao pagamento das subvencións concedidas de acordo coa devandita normativa e esta orde, correspondendo a xestión á comunidade autónoma.
O Real decreto 1539/2006 e a súa modificación polo Real decreto 228/2008, que regulan as axudas para a renovación do parque nacional de maquinaria agrícola, foron comunicados á Comisión Europea en cumprimento do disposto no Regulamento (CE) nº 1857/2006, do 15 de decembro, polo Ministerio de Medio Ambiente e Medio Rural e Mariño.
A Orde do 24 de xuño de 2008 (DOG nº 125, do 30 de xuño), establece as bases reguladoras para a concesión das axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia e para unha mellor xestión destas axudas, cómpre a modificación desta orde.
En virtude do exposto, de conformidade co artigo 30.I.3 do Estatuto de autonomía de Galicia, e no uso das facultades que me confire a Lei 9/2007, do 13 de xuño, de subvencións de Galicia e a Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º
Esta orde ten como obxecto modificar as bases reguladoras e os anexos establecidos pola Orde do 24 de xuño de 2008 para a concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia e convocalas para o ano 2009.
Sección primeira
Modificación das bases reguladoras de concesión de axudas para a renovación do parque de maquinaria agrícola
da Comunidade Autónoma de Galicia
Artigo 2º
Modificación da Orde do 24 de xuño de 2008 (DOG nº 125, do 30 de xuño), pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia.
A Orde do 24 xuño de 2008, pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia, modifícase nos seguintes termos:
Un.
Artigo 5º.-Requisitos do tractor ou máquina automotriz desmantelados.
O artigo 5º no seu punto c) queda redactado como segue:
c) Estar en condicións de uso e non de abandono. Poderase acreditar coa presentación da inspección técnica de vehículos (ITV) ao día ou co seguro de circulación en vigor no momento da solicitude da axuda, ou cun informe dun técnico da Consellería do Medio Rural.
Dous.
Artigo 7º.-Solicitudes e documentación.
O artigo 7º.1 no seus puntos k) e r) queda redactado como segue:
k) Para xustificar que o tractor ou máquina vella automotriz está vinculada á mesma explotación do solicitante deberá achegar unha ou algunha da seguinte documentación, segundo o caso:
-Fotocopia de transmisión ou cambio do titular da explotación, ou fotocopia de certificado de defunción, ou de invalidez ou de xubilación, ou do libro de familia, ou certificado de convivencia, ou certificado de empadroamento, ou certificado de inscrición do Rexistro de parellas de feito do seu anterior titular, ou nos casos de primeira incorporación dos/as mozos/as á titularidade ou cotitularidade da explotación agraria, unha fotocopia da súa incorporación.
r) Se o solicitante é unha persoa xurídica titular da explotación agraria, deberá achegar fotocopia cotexada do último exercicio da declaración de impostos de sociedades e da declaración da renda e informe da vida laboral na actividade agraria polo menos do 50% dos socios.
Tres.
Artigo 11º.-Xustificación e pagamento.
O artigo 11º, no punto 2 queda redactado da forma seguinte:
2. As facturas acreditativas dos investimentos deberán ter data posterior á da solicitude de axuda, e deberán cumprir as exixencias que establece o Real decreto 1496/2003, do 28 de novembro, polo que se aproba o Regulamento polo que se regulan as obrigas de facturación e se modifica o Regulamento do imposto sobre o valor engadido, acompañándose do xustificante bancario que verifique o pagamento efectivo delas.
Catro.
Os anexos da Orde do 24 de xuño de 2008 quedan substituídos polos anexos que se publican nesta orde, cos nº I, II, III, IV, V, VI e anexo complementario.
Sección segunda
Convocatoria de axudas para 2009
Artigo 3º.-Convocatoria.
Por esta orde convócase as axudas para a renovación do parque de maquinaria agrícola en réxime de concorrencia competitiva da Comunidade Autónoma de Galicia para o ano 2009, de acordo coas bases reguladoras establecidas na Orde do 24 de xuño de 2008 (DOG nº 125, do 30 de xuño), coas modificacións introducidas na sección primeira desta orde.
Artigo 4º.-Condición e finalidade.
Os solicitantes destas axudas deberán cumprir os requisitos e os compromisos establecidos nas bases reguladoras da Orde do 24 xuño de 2008, coas modificacións introducidas na sección primeira desta orde. A finalidade directa destas axudas é o desmantelamento de maquinaria agrícola automotriz antiga e a súa substitución por novos tractores e novas máquinas que ao estaren equipadas con modernas tecnoloxías, melloran as condicións de traballo, realizando este cunha maior eficiencia enerxética ao tempo que producen un menor impacto ambiental.
Artigo 5º.-Solicitudes, xestión e xustificación.
Os solicitantes deberán utilizar os anexos que se publican con esta orde. A documentación, procedemento de xestión e xustificación das axudas serán os establecidos con carácter xeral na Orde do 24 de xuño de 2008, pola que se establecen as bases reguladoras de concesión de axudas en réxime de concorrencia competitiva para a renovación do parque de maquinaria agrícola da Comunidade Autónoma de Galicia, coas modificacións introducidas na sección primeira desta orde.
Artigo 6º.-Prazo de presentación de solicitudes.
O prazo de presentación de solicitudes será de dous meses a partir do día seguinte ao da publicación desta orde no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o derradeiro día do mes.
Artigo 7º.-Financiamento.
O financiamento das axudas reguladas nesta orde efectuarase con cargo á aplicación orzamentaria do proxecto de orzamentos da Comunidade Autónoma de Galicia para o ano 2009, 11.03.713C.770.2 por un importe total de 540.330,00 euros, que poderá incrementarse con fondos adicionais e con outros remanentes orzamentarios.
Disposicións adicionais
Primeira.-Quedan exentos de achegar os xustificantes de cumprimento das obrigas, as axudas especificadas no artigo 48 da Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009.
Segunda.-No non previsto nesta orde haberá que aterse ao disposto preferentemente no Real decreto 1539/2006, do 15 de decembro, polo que se regula a concesión de axudas para a renovación do parque nacional de maquinaria agrícola, modificado polo Real decreto 228/2008, do 15 de febreiro, e na Lei 38/2003, do 17 de novembro, xeral de subvencións; no seu Regulamento executivo, aprobado polo Real decreto 887/2006, do 21 de xullo, polo que se aproba o Regulamento xeral de subvencións e a Lei 9/2007, do 19 de xuño, de subvencións de Galicia, e polo Decreto 11/2009, do 8 de xaneiro, polo que se aproba o Regulamento da Lei 9/2007.
Terceira.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial a relación das persoas ou entidades beneficiarias e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web, así como tamén se procederá á súa publicación no Diario Oficial de Galicia, de acordo coa Lei 9/2007, do 13 de xuño, de subvencións de Galicia.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións, convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción Agropecuaria para ditar as instrucións que considere oportunas para a execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de abril de 2009.
Samuel Jesús Juárez Casado
Conselleiro do Medio Rural
Ver referencia pdf "08700D007P018.PDF"